PREDKLADACIA SPRÁVA

k návrhu zákona, ktorým sa dopĺňa  zákon č. 313/ 1999 Z. z. o geologických prácach a o štátnej geologickej správe (geologický zákon) v znení neskorších predpisov 

Podnet na vypracovanie návrhu novely zákona:
     Uznesenie vlády č. 449 z 8. júna 2005.

Vyjadrenie účelu a odôvodnenie potreby návrhu novely zákona:
     Upraviť postup pri prevode správy alebo  prevode vlastníctva geologického diela alebo geologického objektu financovaného z prostriedkov štátneho rozpočtu alebo z iných verejných zdrojov s cieľom dosiahnuť väčšiu transparentnosť tohto postupu.

Obsah návrhu novely zákona:
     Obsahom predloženej novely geologického zákona je úprava podmienok prevodu správy a prevodu vlastníctva geologických diel alebo geologických  objektov financovaných zo štátneho rozpočtu alebo z iných verejných prostriedkov, ktorý  je pre obstarávateľa neupotrebiteľným majetkom, ale je možné ho využiť na iné účely, na iné právnické osoby alebo fyzické osoby ako aj postup pri týchto prevodoch.

Vplyv na štátny rozpočet:
	Realizácia návrhu novely zákona nebude mať negatívny vplyv na štátny rozpočet ani  na rozpočty obcí a rozpočty vyšších územných celkov.

Dôvod nesprístupňovania návrhu novely zákona:
	Nie je dôvod nesprístupňovania návrhu zákona.

Informácia o pripomienkovom konaní:
         V nadväznosti na plnenie úlohy vyplývajúcej z uznesenia  vlády č. 449 z 8. júna 2005, Ministerstvo životného prostredia  SR (ďalej len „ministerstvo) pripravilo návrh zákona, ktorým sa mení a dopĺňa  zákon č. 313/ 1999 Z. z. o geologických prácach a o štátnej geologickej správe (geologický zákon) v znení neskorších predpisov a o zmene zákona č.   44/1988 Zb. o ochrane a využití nerastného bohatstva (banský zákon) v znení neskorších predpisov. Išlo rozsiahlu novelizáciu geologického zákona,  v ktorej sa okrem úpravy vecí vyplývajúcich z úlohy citovaného uznesenia vlády navrhovalo novelizovať aj ďalšie ustanovenia geologického zákona, ktorých novelizáciu si vyžiadala aplikačná prax (išlo spolu o 69 novelizačných bodov) a zároveň aj novelizáciu banského zákona. V takejto verzii predložilo návrh zákona ministerstvo do pripomienkového konania 29. 9. 2005 s termínom predloženia  pripomienok 24. 10. 2005 týmto orgánom: podpredseda vlády SR, Ministerstvo dopravy, pôšt a telekomunikácií SR, Ministerstvo zahraničných vecí SR, Ministerstvo vnútra SR, Ministerstvo hospodárstva SR, Ministerstvo financií SR, Ministerstvo kultúry SR, Ministerstvo obrany SR, Ministerstvo školstva SR, Ministerstvo zdravotníctva SR, Ministerstvo výstavby a regionálneho rozvoja SR, Ministerstvo spravodlivosti SR, Ministerstvo práce, sociálnych vecí a rodiny SR, Ministerstvo pôdohospodárstva SR, Úrad vlády SR -  Sekcia Inštitút pre aproximáciu práva, Protimonopolný úrad SR, Najvyšší kontrolný úrad SR, Úrad geodézie, kartografie a katastra SR, Úrad pre normalizáciu, metrológiu a skúšobníctvo SR, Správa štátnych hmotných rezerv SR, Štatistický úrad SR Úrad jadrového dozoru SR , Úrad pre verejné obstarávanie, Generálna prokuratúra SR, Národná banka Slovenska, Úrad priemyselného vlastníctva SR, Úrad pre štátnu službu, Úrad na ochranu osobných údajov, Krajský úrad ŽP Bratislava, Krajský úrad ŽP Trenčín, Krajský úrad ŽP Trnava, Krajský úrad ŽP Prešov, Krajský úrad ŽP Nitra, Krajský úrad ŽP Žilina, Krajský úrad ŽP Košice, Krajský úrad ŽP Banská Bystrica, ASPEK, KOZ, AZZZ, ZMOS, Banský úrad SR, Slovenská banská komora, Únia geologických asociácií.
     V stanovenom termíne vzniesli pripomienky: Úrad vlády SR, MS SR,  MP SR, MH SR, MF SR, MVRR SR, MO SR, MPSVR SR, MV SR, MDPT SR, ÚPV SR, ÚPSŠ, ÚNMS SR, NBS, KÚŽP Košice, Slovenská banská komora a  Slovenská asociácia inžinierskych geológov. Pripomienky nemali a stanovisko zaslali: GP SR, MŠ SR, ÚGK SR, ÚJD SR, PÚ SR, ÚVO, ŠÚ SR, NKÚ,MK SR, KÚŽP Prešov, KÚŽP Prešov,  KÚŽP Nitra, KÚŽP Žilina,
KÚŽP Trnava a KOZ SROV. 
     Dňa 8. 12. 2005 sa uskutočnilo rozporové konanie na úrovni generálnych riaditeľov sekcií s Ministerstvom financií SR a dňa 19. 12. 2005 rozporové konanie na úrovni riaditeľov odborov s Ministerstvom hospodárstva SR a Ministerstvom pôdohospodárstva SR; rozpory boli odstránené a znenie návrhu zákona bolo dopracované podľa záverov dohodnutých na rozporových konaniach. Všetky ostatné zásadné pripomienky a odôvodnené pripomienky odporúčajúceho charakteru  boli v návrhu zákona predloženého na rokovanie Legislatívnej rady vlády SR zapracované. Prehľad o pripomienkovom konaní je v tabuľke vyhodnotenia pripomienkového konania.

     Návrh zákona   prerokovala dňa 24. januára 2006 Legislatívna rada vlády SR a odporučila ho po zapracovaní pripomienok predložiť na rokovanie vlády SR. Najzávažnejšou pripomienkou bolo dopracovanie § 28a, ktorý vo verzii predloženej Legislatívnej rade vlády SR upravoval postup pri prevode správy alebo prevode vlastníctva geologického diela alebo geologického objektu na iné právnické osoby alebo fyzické osoby.

     Pri zapracúvaní pripomienok z Legislatívnej rady vlády SR, ako aj so zreteľom na to, že geologický zákon je obsahovo úzko spätý s banským zákonom a stavebným zákonom, ktorých nová úprava  sa pripravuje,  sa  ukázalo, že optimálnym riešením bude vypracovanie nového geologického zákona, čo vyžaduje časovo náročnejšie práce.  V záujme splnenia úlohy B.2.   vyplývajúcej z uznesenia vlády SR č. 449 z 8. júna 2005 predkladá minister životného prostredia návrh zákona, ktorým sa dopĺňa  zákon č. 313/ 1999 Z. z. o geologických prácach a  o štátnej geologickej  správe   (geologický zákon)   v znení neskorších predpisov, 
ktorého obsahom je výlučne úprava vecí vyplývajúcich z uvedenej úlohy. Pripomienky Legislatívnej rady vlády SR k predloženému návrhu zákona sú zapracované.

Vplyv na životné prostredie, zamestnanosť a verejné rozpočty:
Návrh zákona nemá negatívny vplyv na životné prostredie, na zamestnanosť, na podnikateľské prostredie  ani na verejné rozpočty. 

	Na rokovanie vlády Slovenskej republiky  sa návrh zákona predkladá bez rozporov.